Når lektor Mikkel Willum Johansen underviser sine studerende i videnskabsteori på Københavns Universitet, er det nødvendigt også at undervise dem i fup og fidus.

For mængden af tidsskrifter, der udgiver sig for at være videnskabelige, men som publicerer hvad som helst for penge, vokser sig større og større, oplever lektoren. Faktisk er problemet blevet så stort, at det også har infiltreret Forskningsministeriets officielle lister over anerkendte og pålidelige tidsskrifter, som udløser point og penge til de danske forskere, der får bragt artikler i dem.

Den opdagelse gjorde Mikkel Willum Johansen netop i forbindelse med sin undervisning.